
ΣΥΛΛΟΓΟΣ ΕΡΓΑΖΟΜΕΝΩΝ 
ΓΕΝΙΚΟΥ ΝΟΣΟΚΟΜΕΙΟΥ ΧΑΛΚΙΔΑΣ

ΔΕΛΤΙΟ ΤΥΠΟΥ

Η απάντηση του Υπουργείου Υγείας δεν απαντά στις καταγγελίες του Συλλόγου Εργαζομένων – Αναπαράγει αποκλειστικά τις θέσεις της Διοίκησης του Νοσοκομείου

Ο Σύλλογος Εργαζομένων του Γενικού Νοσοκομείου Χαλκίδας, μετά την απάντηση του Υπουργείου Υγείας στις αναφορές που κατατέθηκαν στη Βουλή σχετικά με την ανάθεση της σίτισης του Νοσοκομείου σε ιδιώτη ανάδοχο (catering), εκφράζει την έντονη απογοήτευσή του για το περιεχόμενό της.
Αντί το Υπουργείο να εξετάσει τις επανειλημμένες καταγγελίες και τα τεκμηριωμένα στοιχεία που έχει αποστείλει ο Σύλλογος Εργαζομένων, επέλεξε να βασίσει την απάντησή του σχεδόν αποκλειστικά στο υπ' αριθ. πρωτ. 10569/05.06.2026 έγγραφο της ίδιας της Διοίκησης του Γενικού Νοσοκομείου Χαλκίδας.
Με άλλα λόγια, το Υπουργείο δεν παρουσιάζει αποτέλεσμα ανεξάρτητης διερεύνησης, δεν αναφέρει ότι διενήργησε οποιονδήποτε διοικητικό ή διαχειριστικό έλεγχο και δεν αξιολογεί τις καταγγελίες του Συλλόγου. Αντιθέτως, αναπαράγει σχεδόν αυτούσιους τους ισχυρισμούς της Διοίκησης του Νοσοκομείου, η οποία αποτελεί το αντικείμενο  των καταγγελιών μας.
Αυτό από μόνο του δημιουργεί εύλογα ερωτήματα για τον τρόπο με τον οποίο αντιμετωπίστηκαν οι σοβαρές καταγγελίες που έχουμε καταθέσει εδώ και μήνες.
Η υπουργική απάντηση περιορίζεται ουσιαστικά σε τρία μόνο ζητήματα:
· στη νομιμότητα της λειτουργίας του Διοικητικού Συμβουλίου,
· στη νομιμότητα της απαρτίας κατά τη συνεδρίαση,
· και στην αναφορά ότι εκπονήθηκε οικονομοτεχνική μελέτη.
Ωστόσο, αποφεύγει να απαντήσει στα κρίσιμα ερωτήματα που έχουμε θέσει και τα οποία αφορούν την ουσία της υπόθεσης.
Δεν απαντά:
· γιατί επί σειρά ετών το Τμήμα Διατροφής λειτουργούσε με σοβαρή υποστελέχωση,
· γιατί δεν εγκρίνονταν οι αναγκαίες προσλήψεις,
· γιατί δεν διατίθενταν οι απαιτούμενοι οικονομικοί πόροι,
· γιατί παρέμενε ασυντήρητος σημαντικός εξοπλισμός,
· γιατί δεν αντιμετωπίστηκαν οι επανειλημμένες αναφορές και καταγγελίες των εργαζομένων,
· γιατί, αντί να ενισχυθεί η δημόσια λειτουργία του Τμήματος Διατροφής, επιλέχθηκε η εκχώρησή του σε ιδιώτη.
Εξίσου χαρακτηριστικό είναι ότι δεν υπάρχει καμία απολύτως απάντηση σχετικά με τις μετακινήσεις υπαλλήλων του Τμήματος Προμηθειών μετά την προώθηση της διαδικασίας ανάθεσης, παρότι ζητήσαμε ρητά να διερευνηθούν οι λόγοι των μετακινήσεων και τυχόν σύνδεσή τους με τη συγκεκριμένη υπόθεση.
 	Καμία απάντηση επίσης δεν δίνεται για τη διαχείριση του δημόσιου εξοπλισμού 	του Τμήματος Διατροφής, ο οποίος αποκτήθηκε με χρήματα των Ελλήνων φορολογουμένων, ούτε για το πώς θα αξιοποιηθεί στο νέο καθεστώς λειτουργίας.
Όσον αφορά την οικονομοτεχνική μελέτη, το Υπουργείο αρκείται να αναφέρει ότι αυτή εκπονήθηκε, χωρίς όμως να παρουσιάζει τα συμπεράσματά της, τα οικονομικά στοιχεία στα οποία στηρίζεται ή τα δεδομένα που αποδεικνύουν ότι η ανάθεση της σίτισης σε ιδιώτη είναι οικονομικά και λειτουργικά συμφέρουσα για το Δημόσιο.
Η ύπαρξη μιας μελέτης δεν αρκεί. Η διαφάνεια επιβάλλει να δημοσιοποιηθεί το περιεχόμενό της, ώστε να μπορεί να αξιολογηθεί αντικειμενικά από τους πολίτες, τους εργαζόμενους και κάθε αρμόδια αρχή.
Ο Σύλλογος Εργαζομένων δεν επιδιώκει αντιπαράθεση για λόγους εντυπώσεων.
Ζητά απαντήσεις, διαφάνεια και ουσιαστικό έλεγχο σε μια υπόθεση που αφορά δημόσιο χρήμα, δημόσια περιουσία, θέσεις εργασίας και την ποιότητα των υπηρεσιών υγείας.
Επαναλαμβάνουμε τα αιτήματά μας:
· Να δοθεί στη δημοσιότητα η πλήρης οικονομοτεχνική μελέτη.
· Να διερευνηθούν όλες οι διοικητικές ενέργειες που οδήγησαν στην ανάθεση της σίτισης σε ιδιώτη.
· Να διερευνηθούν οι μετακινήσεις των υπαλλήλων του Τμήματος Προμηθειών.
· Να προστατευθεί ο δημόσιος χαρακτήρας του Τμήματος Διατροφής.
· Να ενισχυθεί το Τμήμα με το απαραίτητο μόνιμο προσωπικό και τους αναγκαίους
πόρους.
Η σίτιση των ασθενών δεν αποτελεί μια απλή εργολαβική υπηρεσία. Είναι αναπόσπαστο μέρος της θεραπευτικής διαδικασίας και αφορά άμεσα την ποιότητα της δημόσιας υγείας.
Το Υπουργείο όφειλε να εξετάσει τις καταγγελίες του Συλλόγου Εργαζομένων με αντικειμενικότητα και να προχωρήσει σε ουσιαστικό έλεγχο. Αντί αυτού, επέλεξε να στηρίξει την απάντησή του σχεδόν αποκλειστικά στις εξηγήσεις της ίδιας της Διοίκησης του Νοσοκομείου.
Οι εργαζόμενοι και η κοινωνία της Εύβοιας δεν ζητούν γενικές διαβεβαιώσεις.
Ζητούν διαφάνεια, λογοδοσία και συγκεκριμένες, τεκμηριωμένες απαντήσεις στα ερωτήματα που παραμένουν μέχρι σήμερα αναπάντητα.

